Poexie do Gioxeppe Peagallo/A-o M. R. Melchiorre Fantini
A-o Molto Rev. MELCHIORRE FANTINI
Sûnetto.
Ferïo da ûn cornûtiscimo dilemma
Se contorçe Lûtero in sciö terren,
Da ûn sorite atterrôu Calvin giastemma,
Bayle colpïo da ûn entimema o sven.
Caronte intanto a tûtta forsa o remma
Per tragittâ queste anime da chen,
Meza convûlsa l'Erexia malemma
A vòrta i êuggi e a se roziggia e moen;
E che malanno gh'é chi me sovverte
L'impero, a sbraggia, e a vedde Ario e Scimon
Incontro a lê vegnî co-e brasse averte:
Semmo chêutti, dixe Ario, o ne dà a striggia
Quello can de Fantini , ûnn'indûzion
A m'ha fæto in treì pessi ûnn-a caviggia.
Anchêu piggia chi piggia,
Azzunze l'atro, hò ûn quadrilemma infiôu
In ta ganascia drita, e son stroppiôu.
Viclefo o va in sciûn lôu,
Giansenio o perde a mitra, o crïa: pietæ,
Amixi: cäi, salvemmose, scappæ.
Tornaæ, vili, tornæ,
Risponde l'Erexia fæta ciù ardïa,
Ma no, no gh'é ciù tempo, a l'é finïa.
........
Fantini o te a sorprende, e c'ûnn-a sûcca
Pinn-a de scillogismi o gh'arve a nûcca.
lij_Latn srd_Latn pol_Latn lij_Latn lij_Latn lij_Latn lij_Latn lij_Latn ita_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn cat_Latn lij_Latn lij_Latn unk lij_Latn lij_Latn